Høringssvar Lokalplan 148. Frist 3. december 2021

Jeg deltog i det streamede møde. Det var fint, man kunne deltage hjemmefra.

Jeg elsker at bo i Hvidovre, hvilket jeg har gjort i mere end 14 år. Der er styr på sagerne i kommunen; jeg har oplevet solid og kompetent sagsbehandling i forvaltningen samt en effektiv hjemmepleje, så jeg flytter kun mod min vilje herfra. Jeg elsker min gode lejlighed, der er opført engang i 50’erne og udgøres af kvalitet.

Mine stuer vender ud mod Hvidovre Torv, så jeg vil være meget, meget ked af, hvis torvet skal omdannes til en eller anden form for ”markedsplads” med halløj og gøgl både i dag-, aften- og nattetimer, da jeg så ikke får fem minutters fred og ikke kan hverken arbejde eller sove, og derfor vil være nødt til at flytte. ØV. Hvad tænker I dog på?

Efter min opfattelse fungerer torvet fint, som det er, og det vil være synd og skam at ændre på det. Der er p.t. balance mellem respekt for historien (middelalderkirken, Rytterskolen og hegnet omkring torvet) og så en mulighed for både at bo og leve her.

I skriver: ”…mulighed for at indrette publikumsorienterede serviceerhverv som butikker, restauranter, caféer, frisører, ejendomsmæglere mv. i stueetagerne samt mulighed for serviceerhverv i boligerne på de overliggende etager...” Det forstår jeg ikke, idet der vel næppe er behov for hverken flere frisører eller ejendomsmæglere hverken på torvet eller i Hvidovre. Der ligger allerede to ejendomsmægler ud til torvet (Lokalbolig og Nybolig). Skal vi have flere af dem? Hvor mange huse/lejligheder er der behov for at købe eller sælge? Der er allerede frisører, og går man ned ad Hvidovrevej, både i nord- og sydgående retning, er der ganske mange frisører. Behøver vi virkelig flere? Hvor meget hår kan klippes? Der ligger allerede en fin café (Torvecaféen) på torvet – hvad skal vi med flere?

Det vil, efter min opfattelse, være i orden på forsøgsbasis at tillade ”Hvidovre Vinhus” inde-servering, da de henvender sig til et segment, der bevirker, at vi, der bor her, stadig kan holde ud at være her. Forsøget kunne fx løbe to år, hvorpå det kunne evalueres.

Det er uklart, hvad der menes med ”…serviceerhverv i boligerne på de overliggende etager...” Jeg bor faktisk på en af ”de overliggende etager”. Skal jeg efterfølgende leve med trafik fra kunder ind og ud til en eller anden form for serviceerhverv? Og i givet fald hvilken type ”serviceerhverv”? Det er uklart, hvad der forstås ved denne term. Har I overhovedet tænkt på os, der bor her?

I skriver ”…Det skal samtidig sikres, at nødvendigt nybyggeri,…” Hvad mener I med det? Vil I tillade byggeri på torvet? Der forefindes ikke noget, der kan kaldes ”nødvendigt nybyggeri”. Det begreb vil jeg gerne have defineret inden I foretager nogen ændring af den eksisterende lokalplan.

Venlig hilsen

Stegemüller